**VŠEOBECNE ZÁVÄZNÉ NARIADENIE**

**OBECNÉHO ZASTUPITEĽSTVA**

**V MALČICIACH**

**2/2015**

****

**O MIESTNYCH KOMUNIKÁCIÁCH**

Návrh VZN č. 2/2015 bolo zverejnený na pripomienkovanie od 31. 07. 2015 do 19. 08. 02015

Všeobecne záväzné nariadenie obce bolo schválené dňa: 18. 09. 2015

Uznesením číslo: 60/2015

VZN č. 2/2015 nadobúda účinnosť dňom: 18. 09. 2015

**Všeobecne záväzné nariadenie**

**číslo 2/2015**

**o miestnych komunikáciách**

 Obec Malčice v súlade s ustanoveniami zákona č. 135/1961 Zb. o pozemných komunikáciách (cestný zákon) v znení zákona č. 27/1984 Zb. a zákona č. 160/96 Z.z. ako cestný správny orgán pre miestne komunikácie a účelové komunikácie, ktorý vykonáva miestnu štátnu správu vo veciach miestnych komunikácií a účelových komunikácií

vydáva

toto všeobecne záväzné nariadenie (VZN)o miestnych komunikáciách v obci Malčice

 Cieľom VZN je v medziach osobitných všeobecne záväzných predpisov (vyhláška o pravidlách cestnej premávky, stavebný zákon č.50/76 Zb. vyhl. č. 41/84 o podmienkach prevádzky vozidiel na pozemných komunikáciách a ďalších)

upraviť

- spôsob a podmienky užívania a ochrany miestnych komunikácií v katastrálnom území obce Malčice ktorých je obec vlastníkom

- povinnosti vlastníkov účelových komunikácií.

**Čl. I**

**Všeobecné ustanovenia**

 1. Pozemné komunikácie v obci tvoria:

 a) cesty

 b) miestne komunikácie

 c) účelové komunikácie

 2. Súčasťou pozemných komunikácií sú všetky zariadenia a stavby, ktoré sú potrebné pre úplnosť na zabezpečenie bezpečnej, rýchlej a hospodárnej premávky na nich.

**Čl. II**

**Cesty**

 1. Cestou v sústave pozemných komunikácií v zastavanej časti katastrálneho územia obce Malčice je štátna cesta II/552 , ktorej úsek je vymedzený zvislými dopravnými značkami s názvom obce Malčice.

 2. Správcom cesty podľa bodu I. je Slovenská správa ciest, ktorá zabezpečuje jej zjazdnosť, údržbu a opravy po celý rok.

**Čl. III.**

**Miestne komunikácie**

 1. Miestnymi komunikáciami sú všeobecne prístupné a užívané ulice, cesty, chodníky a priestranstvá, ktoré slúžia miestnej doprave a sú zaradené do siete miestnych komunikácií.

 2. Sieť miestnych komunikácií sa v obci buduje a udržiava v súlade s územno-plánovacou dokumentáciou tak, aby uľahčovala osídlenie a vyhovovala potrebám miestnej dopravy.

 3. Miestne komunikácie sú vo vlastníctve obce a obec na nich vykonáva štátnu správu. Obec ako správca udržiava miestne komunikácie v stave zodpovedajúcom účelu, na ktorý sú určené po celý rok.

**Čl. IV.**

**Účelové komunikácie**

 1. Účelovými komunikáciami sú najmä: poľné a lesné cesty, príjazdové cesty k podnikateľským objektom, staveniskám, pieskovni a iným objektom a cesty v uzavretých priestoroch a objektoch.

 2. Účelové komunikácie sa členia na verejné a neverejné. Neverejnými sú komunikácie v uzavretých priestoroch a objektoch.

 3. Účelové komunikácie sú vo vlastníctve štátu, obce alebo iných osôb (právnických alebo fyzických).

 4. Správu účelových komunikácií vykonávajú osoby, ktoré ich majú vo vlastníctve a ktorým celkom alebo prevažne slúžia.

**Čl. V.**

**Všeobecne užívanie miestnych komunikácií**

 1. Premávku na miestnych komunikáciách upravujú osobitné predpisy. V ich medziach smie každý užívať miestne komunikácie obvyklým spôsobom na účely, na ktoré sú určené.

 2. Užívateľ sa musí prispôsobiť stavebnému stavu a dopravno-technickému stavu komunikácie, nesmie ju poškodzovať alebo znečisťovať.

 3. Užívateľ pri jazde motorovým vozidlom na miestnej komunikácii nesmie prekročiť rýchlosť stanovenú správcom miestnych komunikácií.

 4. Obec ako správca miestnych komunikácií stanovuje maximálnu rýchlosť pre jazdu na miestnych komunikáciách na 40 km/hod.

**Čl. VI.**

**Zvláštne užívanie miestnej komunikácie**

 1. Zvláštnym užívaním miestnych komunikácií sa rozumie každá činnosť, ktorá sa odlišuje od bežného a všeobecného užívania miestnych komunikácií.

 2. Na zvláštne užívanie miestnych komunikácií je potrebné povolenie cestného správneho orgánu, ktorým je obec Malčice.

 3. Zvláštnym užívaním miestnych komunikácií nie je vlastná činnosť ich správcu – obce Malčice.

 4. Na rozhodovanie obce o povoľovaní zvláštneho užívania miestnych komunikácií sa vzťahujú všeobecne záväzné predpisy o správnom konaní s odchýlkami uvedenými v § 8 ods. 3 zákona č. 160/96 Z .z.

 5. Obec ako cestný orgán pre miestne a účelové komunikácie spoplatňuje vydanie povolenia podľa predchádzajúceho odseku tohto článku v zmysle zákona č. 145/95 Z. z. – príloha zákona.

 6. Obec môže v povolení určiť podmienky na zvláštne užívanie miestnych komunikácií a pre ich nesplnenie môže udelené povolenie užívateľovi zrušiť.

 7. Povolenie nie je potrebné pre vozidlá ozbrojených síl a bezpečnostných zborov.

 8. Ak na elektrických, telekomunikačných, vodovodných a iných vedeniach v miestnych a účelových komunikácií vznikne porucha a vznikne nebezpečenstvo všeobecného ohrozenia, vlastník alebo správca tohto vedenia neodkladne vykoná opatrenia potrebné na zamedzenie rozšírenia škôd a zaistenie bezpečnej premávky na komunikácií.

 9. Obec ako správny orgán miestnej komunikácie na základe žiadosti predloženej vlastníkom alebo správcom vedenia dodatočným rozhodnutím určí podmienky uvedenia miestnej komunikácie do pôvodného stavu.

**Čl. VII.**

**Zabezpečenie zjazdnosti a čistoty miestnych komunikácií**

 1. Zjazdnosť miestnych komunikácií zabezpečuje ich správca – obec Malčice vlastnými prostriedkami alebo prostredníctvom iných organizácií počas celého roka.

 2. Čistotu na miestnych komunikáciách sú podľa tohto VZN povinní udržiavať majitelia domov a záhrad v úsekoch s nimi hraničiacich do polovice šírky vozovky.

 3. Rozsah povinností užívateľov miestnych komunikácií v zmysle zákonných predpisov s prihliadnutím na miestne pomery upravuje obec Malčice týmto VZN nasledovne:

 a) v záujme zaistenia bezpečnosti občanov a čistoty miestnych komunikácií sa zakazuje:

- na území obce jazdiť s motorovými vozidlami, ktoré sú znečistené nad prípustnú mieru a ďalej vozidlám, ktoré majú nadmernú hlučnosť a z ktorých vyteká olej,

- znečisťovať miestne komunikácie odhadzovaním odpadkov z domácností a zo záhrad, vysýpaním smetí, zvyškov jedál a ovocia,

- vylievať na miestne komunikácie splaškovú vodu a iné znečistené tekutiny (oleje a pohonné látky),

- čistiť a umývať motorové vozidlá alebo iné mechaniky na miestnych komunikáciách,

- púšťať psov a iné domáce zvieratá na miestne komunikácie,

- v zimnom období sánkovať a korčuľovať sa na miestnych komunikáciách (okrem miest na to vyhradených),

- parkovať na križovatke a vo vzdialenosti kratšej ako 5 m pred hranicou križovatky a 5 m za ňou, pred vstupmi do verejných budov, na neprehľadných miestach a na miestach kde by pri státí nezostala voľná šírka cesty minimálne 6 m (zákon č. 315/1996 Z .z.),

- trvale parkovať motorové vozidlá a iné mechanizmy na miestnych komunikáciách na čas dlhší ako 6 hodín s výnimkou vyhradených miest schválených Obecným zastupiteľstvom v Malčiciach na základe žiadosti právnickej osoby, fyzickej osoby a fyzickej osoby – živnostníka.

 b) zakazuje sa používať miestne komunikácie na skladovanie paliva, stavebného či iného materiálu alebo rôznych mechanizmom dlhšie ako 48 hodín. Pri oprávnenej potrebe môže dlhšie skladovanie povoliť obecný úrad ako správca miestnych , ktorý určí príslušný poplatok.

c) zakazuje sa svojvoľné prekopávanie alebo narušovanie celistvosti miestnych komunikácií. V prípade zvláštneho použitia miestnej komunikácie sú občania povinní požiadať o povolenie správcu miestnej komunikácie.

d) zakazuje sa užívateľom miestnej komunikácie znečisťovať ich nesprávne naloženým a prepravujúcim materiálom na vozidle.

 e) pri znečistení miestnej komunikácie, ktoré spôsobí alebo môže spôsobiť závadu v zjazdnosti alebo schodnosti je povinný ten, kto znečistenie spôsobil bez prieťahov ho odstrániť a miestnu komunikáciu uviesť do pôvodného stavu. Ak sa tak nestane, je povinný uhradiť správcovi komunikácie – obci náklady spojené s odstránením stavu, pokiaľ sa nedohodne so správcom miestnej komunikácie, že poškodenie odstráni sám

 f) vlastníci stromov, kríkov a iných porastov sú povinní ich obstrihávaním a opiľovaním tvarovať tak, aby neprekážali cestnej premávke a neznemožňovali výhľad na zvislé dopravné značky na miestnych komunikáciách

 g) vlastník alebo užívateľ priľahlého pozemku k miestnej komunikácii nesmie pri jeho vyústení do miestnej komunikácie vykonať navýšenie jeho úrovne, ktoré by zasahovalo do miestnej komunikácie, resp. by vytváralo prekážku.

 h) zapáchajúci materiál (hnojivo) sa musí uskladňovať v dostatočnej vzdialenosti od miestnych komunikácií a rodinných domov.

 i) pre prepravu poľnohospodárskych strojov sa určujú z miestnych komunikácií:

 - cesta za cintorínom smerom na Hradištskú Moľvu,

 - cesta smerom na Veľké Raškovce,

 - ako prístupová cesta sa určuje cesta vedúca z hlavnej cesty smerom ku APD.

**Čl. VIII.**

**Zabezpečenie schodnosti a čistoty chodníkov**

 1. Schodnosť chodníkov priľahlých k nehnuteľnostiam, ktoré sa nachádzajú v zastavanom území obce a hraničiacich s miestnou komunikáciou zabezpečujú vlastníci, správcovia alebo užívatelia nehnuteľnosti (majitelia domov, pozemkov, vedúci obchodov a súkromní podnikatelia).

 2. Rozsah povinnosti v zmysle predchádzajúceho ods. 1 v zmysle § 9 ods. 3 zákona č. 135/61 Zb. v znení zákona č. 27/84 Zb, zákona č. 129/96 Z.z. a zákona č. 160/96 Z.z. s prihliadnutím na miestne pomery upravuje ich obec týmto VZN nasledovne:

 a) majitelia domov, obchodov a súkromní podnikatelia, ako aj užívatelia iných budov sú povinní čistiť chodníky pred svojimi budovami a pozemkami, ktoré hraničia s miestnou komunikáciou

 b) čistenie chodníkov môže vlastník alebo užívateľ budovy, s ktorou chodník hraničí, ponechať aj inej osobe, pričom zodpovednosť za vykonanie čistenia zostáva na vlastníkovi alebo užívateľovi budovy. Čistotu a schodnosť chodníka treba udržiavať každý deň po celý rok.

 c) v zimnom období sneh a náľadie z chodníka odstraňovať na okraj vozovky tak, aby to nevadilo prevádzke na miestnej komunikácii

 d) na chodníky sa zakazuje:

 - vyhadzovať odpadky z domácností a záhrad, vysýpať smeti a popol, vylievať splašky z

 domácností a verejných budov,

- svojvoľne skladovať na dlhšiu dobu ako 48 hodín palivo, stavebný a iný materiál alebo mechanizmy. Toto môže na požiadanie povoliť na obmedzenú dobu obecný úrad, ktorý určí poplatok za užívanie verejného priestranstva. Občan, ktorý toto priestranstvo potrebuje použiť, musí požiadať obecný úrad o povolenie,

- parkovať vozidlami alebo inými mechanizmami na všetkých chodníkoch,

- chovateľom domácej hydiny a iných domácich zvierat vypúšťať tieto na chodníky.

 e) vlastníci, resp. užívatelia domov a záhrad sú povinní konáre stromov, kríkov a iných porastov, vyčnievajúce na chodníky a ulice pravidelne obstrihávať a upravovať tak, aby neprekážali a neohrozovali chodcov a nerušili cestnú

 premávku.

**Čl. IX.**

**Zodpovednosť za škodu, ktorá vznikla užívateľom miestnych komunikácií**

 1. Užívatelia miestnych komunikácií nemajú nárok na náhradu škody, ktorá im vznikla zo stavebného stavu alebo dopravno-technického stavu miestnych komunikácií.

 2. Vlastníci, správcovia alebo užívatelia nehnuteľností, ktoré v zastavanom území hraničia s miestnou komunikáciou, zodpovedajú za škody na miestnych komunikáciách, ktorých príčinou boli činnosti na priľahlých pozemkoch.

**Čl. X.**

**Sankcie**

 1. Obec zastúpená starostom obce ako správny cestný orgán podľa § 3 ods. 6 zákona č.160/96 Z .z. pre miestne a účelové komunikácie v rozsahu svojej pôsobnosti podľa § 22a citovaného zákona uloží pokutu až do výšky 33 190 € fyzickej alebo právnickej osobe, ak bez povolenia správneho orgánu alebo v rozpore s vydaným povolením naplní konanie uvedené v § 22a, ods. a) 1-6 písmeno b) až i).

 2. Pri určení výšky pokuty sa prihliada na závažnosť, čas trvania a rozsah spôsobenej škody.

 3. Pokutu obec môže uložiť do 1 roka odo dňa, keď sa obec dozvedela o tom, že právnická alebo fyzická osoba porušila svoju povinnosť, najneskôr do 3 rokov, kedy došlo k porušeniu.

 4. Pokuta je splatná do 15 dní odo dňa, keď rozhodnutie o jej uložení nadobudlo právoplatnosť.

 5. Pokuta je príjmom rozpočtu obce.

**Čl. XI.**

**Záverečné ustanovenia**

1. Návrh všeobecne záväzného nariadenia č. 2/2015 bol zverejnený na pripomienkovanie od 31.

 07. 2015 do 19. 08.2015.

2. Všeobecne záväzné nariadenie č. 2/2015 schválilo obecné zastupiteľstvo Malčice na svojom

 zasadnutí dňa 19. 08. 2015 uznesením číslo 59/2015.

 František Lopašovský

 starosta obce